สลากฯลุยหวยไร้ตัวเลข แถลงใหญ่ 31ก.ค.นี้
คณะกรรมการสลากฯ เคาะออกหวยไร้เลขแข่งหวยใต้ดิน ส่วนหวยลอตโต ให้คณะทำงานตัดสินใจ
30 ก.ค. 2562

คณะกรรมการสลากฯ เคาะออกหวยไร้เลขแข่งหวยใต้ดิน ส่วนหวยลอตโต ให้คณะทำงานตัดสินใจ
นายพชร อนันตศิลป์ อธิบดีกรมสรรพสามิต ประธานสำนักงานสลากกินแบ่งรัฐบาล เปิดเผยว่า ในวันที่ 31 ก.ค. 2562 จะมีการประชุมคณะกรรมการสลากฯ ซึ่งจะมีการเห็นชอบ ผลิตภัณฑ์สลากรูปแบบใหม่ออกมาอย่างแน่นอน และจะมีการแถลงข่าวเป็นทางการเพื่อให้สังคมรับรู้และเกิดความเข้าใจ
สำหรับสลากรูปแบบใหม่ จะออกมาเป็นอย่างไร ขอให้ นายธนวรรธน์ พลวิชัย กรรมการสลากกินแบ่งรัฐบาล ในฐานะหัวหน้าคณะทำงานศึกษาการออกผลิตภัณฑ์สลากรูปแบบใหม่ เสนอให้คณะกรรมการเห็นชอบก่อน
"จะต้องมีรูปแบบเกมที่จะออกชัดเจน และจะขายแบบออนไลน์ เพื่อใช้ทำประชาพิจารณ์ตามกฎหมายทุกจังหวัดทั่วประเทศให้เสร็จภายใน 6 เดือน เพราะหากไม่มีความชัดเจนจะถูกสังคมต่อว่าสำนักงานสลากมอมเมา แต่รูปแบบสลากใหม่จะออกมาแบบไร้ต้วเลข หรือ แบบหวยลอตโต อย่างไร ต้องรอให้คณะทำงานเสนอ เพราะการบอกไปก่อนจะเป็นการกดดันคณะทำงาน" นายพชร กล่าว
ก่อนหน้านี้ นายพชร กล่าวยืนยันว่าจะไม่มีการออกสลากแบบเลขท้าย 2 ตัว และ 3 ตัว หรือหวยบนดินอย่างแน่นอน และเกมใหม่จะไม่มีการออกเกมน้ำเต้าปูปลา แต่อาจจะเป็นรูปหมู กา ไก่ หรือ รูปกราฟฟิก ซึ่งสลากแบบใหม่ไม่จำเป็นต้องมีตัวเลข เชื่อว่าจะแข่งกับหวยหวยใต้ดินที่มีการเล่นกันมูลค่าสูง 5 แสนล้านบาทต่อปี คาดว่าเกมใหม่ที่ออกมาจะดึงเงินจากผู้ที่หวยใต้ดินได้ไม่น้อยกว่า 1 แสนล้านบาท